Wildernis-reddingsorganisasie help talle stappers | Netwerk24
Deur Jana Breytenbach 24 Januarie 2021 21:58
Wildernis-soek-en-redding (WSAR) het Sondag hul hande vol gehad met minstens vier noodgevalle van stappers wat beserings opgedoen het.
Johann Marais, woordvoerder van WSAR, sê hulle het die oggend talle noodoproepe ontvang.
Die staproete van die Platteklip-ravyn van die bopunt af afgeneem. 'n Stapper is Sondag beseer nadat hy met hierdie staproete tot bo-op Tafelberg wou klim. Foto: Gallo Images
In die eerste voorval is 'n man aan die bopunt van die Platteklip-ravyn beseer. 'n Span is gestuur wat hom gehelp loop het na die boonste kabelhuisie, waar hy met die kabelkar na onder geneem is waar noodpersoneel hom behandel het.
Die tweede voorval het op die vierwielpad by Kirstenbosch plaasgevind waar 'n vrou beseer is. WSAR het 'n span met 'n voertuig na haar gestuur. Sy is veilig van die roete na die ontmoetingspunt gebring waar sy besluit het om huis toe te gaan sonder enige mediese behandeling.
WSAR en beamptes van Sanparke het ook 'n beseerde persoon (geslag kon nie bevestig word nie) op 'n staproete by Silwermyn gaan help.
Beamptes het tot by die beseerde persoon gestap en die persoon gehelp om tot op 'n punt te stap waar 'n ambulans die persoon na 'n hospitaal geneem het.
Intussen is 'n span met tien lede na Stellenbosch gestuur waar 'n vrou op die berg bo die Coetzenburg-stadion beseer is. Hulle is met 'n viertrekvoertuig tot op 'n sekere punt geneem, waarna hulle na haar geloop het.
Van daar het die span haar met die brandpad af gedra tot by die voertuig. Hulle het na die Maties-sportveld gegaan en van daar het 'n ambulans die vrou na 'n hospitaal geneem.
Marais sê teen 13:00 het die span nog 'n noodoproep gekry nadat drie stappers op die Hiddingh-Ascension-roete op Tafelberg in die moeilikheid beland het.
Hulle het glo op 'n krans vasgesit.
Volgens Marais is hulle nie beseer nie en sal eerder wag vir hulp as om self 'n pad van die berg af te probeer vind.